RO Jurnalul Oficial al Uniunii Europene L 319/6

REGULAMENTUL (UE) 2017/2229 AL COMISIEI

din 4 decembrie 2017

de modificare a anexei I la Directiva 2002/32/CE a Parlamentului European și a Consiliului în ceea ce privește nivelurile maxime de plumb, mercur, melamină și decochinat

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Directiva 2002/32/CE a Parlamentului European și a Consiliului din 7 mai 2002 privind substanțele nedorite din furaje (1), în special articolul 8 alineatul (1),

întrucât:

(1) Directiva 2002/32/CE prevede faptul că utilizarea produselor destinate hranei pentru animale al căror nivel de substanțe nedorite depășește nivelurile maxime stabilite în anexa I la directiva respectivă este interzisă.

(2) Autoritatea Europeană pentru Siguranța Alimentară (denumită în continuare „autoritatea”) a adoptat un aviz științific privind siguranța și eficacitatea oxidului de cupru (I) ca aditiv pentru hrana tuturor speciilor de animale (2). În aviz este menționat faptul că nivelurile de plumb din oxidul de cupru (I) depășesc în anumite cazuri nivelurile maxime actuale de plumb permise în Uniune, însă nivelurile constatate nu prezintă nicio problemă de siguranță, întrucât expunerea animalelor la plumb prin utilizarea aditivului respectiv ar fi mai scăzută decât cea rezultată din utilizarea altor compuși de cupru în conformitate cu dreptul Uniunii. Pe baza informațiilor furnizate, nivelul maxim de plumb din aditivii pentru hrana animalelor care aparțin grupei funcționale „compuși de oligoelemente” nu poate fi respectat în mod consecvent în cazul oxidului de cupru (I) prin aplicarea bunelor practici de fabricație. Este necesar să se adapteze nivelul maxim de plumb din oxidul de cupru (I).

(3) Multe coproduse și subproduse din industria alimentară destinate hranei pentru animalele de companie sunt, în principal, pe bază de ton. Nivelurile maxime actuale de mercur pentru respectivele coproduse și subproduse sunt inferioare nivelului maxim de mercur aplicabil în cazul tonului destinat consumului uman, ceea ce duce la un deficit privind oferta de astfel de coproduse și subproduse care respectă nivelul maxim de mercur pentru utilizarea în hrana pentru animalele de companie. Prin urmare, este necesar să se adapteze nivelul maxim de mercur pentru pești, alte animale acvatice și produsele derivate din acestea destinate producției de furaje combinate pentru câini, pisici, pești ornamentali și animale de blană, menținându-se în același timp un nivel ridicat de protecție a sănătății animale.

(4) Autoritatea a adoptat un aviz științific privind siguranța și eficacitatea acidului guanidinoacetic (denumit în continuare „GAA”) în cazul puilor pentru îngrășare, al găinilor și al cocoșilor de reproducere, precum și al porcilor (3). Se specifică faptul că aditivul acid guanidinoacetic conține melamină ca impuritate de până la 20 mg/kg. Autoritatea a concluzionat că nu există motive de îngrijorare în ceea ce privește contribuția acidului guanidinoacetic la conținutul de melamină din hrana pentru animale. Nivelul maxim de melamină din hrana pentru animale a fost stabilit prin Directiva 2002/32/CE. Încă nu a fost stabilit nivelul maxim de melamină pentru GAA. Prin urmare, este necesară stabilirea nivelului maxim de melamină din GAA.

(5) Regulamentul de punere în aplicare (UE) nr. 291/2014 al Comisiei (4) a redus perioada de așteptare pentru decochinat de la trei la zero zile. Prin urmare, dispoziția privind transferul inevitabil al decochinatului în furajele de retragere destinate puilor pentru îngrășare ar trebui eliminată.

(6) Prin urmare, Directiva 2002/32/CE ar trebui modificată în consecință.

(7) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexa I la Directiva 2002/32/CE se modifică în conformitate cu anexa la prezentul regulament.

Articolul 2

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 4 decembrie 2017. Pentru Comisie Președintele Jean-Claude JUNCKER

(1) JO L 140, 30.5.2002, p. 10.

(2) Grupul FEEDAP al EFSA (Grupul științific pentru aditivii și produsele sau substanțe utilizate în hrana animalelor din cadrul EFSA), 2016. Scientific opinion on the safety and efficacy of copper (I) oxide as feed additive for all animal species [Aviz științific privind siguranța și eficacitatea oxidului de cupru (I) ca aditiv pentru hrana tuturor speciilor de animale]. EFSA Journal 2016;14(6):4509, 19 pp. doi:10.2903/j.efsa.2016.4509 http://onlinelibrary.wiley.com/doi/10.2903/j.efsa.2016.4509/epdf

(3) Grupul FEEDAP al EFSA (Grupul științific pentru aditivii și produsele sau substanțele utilizate în hrana animalelor din cadrul EFSA), 2016. Scientific opinion on the safety and efficacy of guanidinoacetic acid for chickens for fattening, breeder hens and roosters, and pigs (Aviz științific privind siguranța și eficacitatea acidului guanidinoacetic în cazul puilor pentru îngrășare, al găinilor și al cocoșilor de reproducere, precum și al porcilor). EFSA Journal 2016;14(2):4394, 39 pp. doi:10.2903/j.efsa.2016.4394 http://onlinelibrary.wiley.com/doi/10.2903/j.efsa.2016.4394/epdf

(4) Regulamentul de punere în aplicare (UE) nr. 291/2014 al Comisiei din 21 martie 2014 de modificare a Regulamentului (CE) nr. 1289/2004 în ceea ce privește perioada de așteptare și limitele maxime de reziduuri pentru aditivul furajer decochinat (JO L 87, 22.3.2014, p. 87).